ai4bharat/Pralekha huggingface dataset:
மனித வள மேம்பாட்டு அமைச்சகம்
சிபிஎஸ்இ 10 மற்றும் 12-ஆம் வகுப்பு பொதுத்தேர்வு தேதிகளை அறிவித்தார் மத்திய கல்வி அமைச்சர்
சிபிஎஸ்இ 10 மற்றும் 12-ஆம் வகுப்பு பொதுத்தேர்வுகளுக்கான தேதிகளை மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ இன்று அறிவித்தார்.
இரண்டு முக்கிய பாடங்களுக்கிடையே போதிய நாட்கள் இடைவெளி வழங்கப்பட்டிருப்பதாக தேர்வு தேதிகளை அறிவித்த பின் அமைச்சர் தெரிவித்தார். இதன் வாயிலாக மாணவர்கள் மன அழுத்தம் இல்லாமல் தேர்வுகளுக்கு தயாராக முடியும் என்றும் அவர் கூறினார். தேர்வு எழுதவுள்ள மாணவர்களுக்கு தமது வாழ்த்துக்களையும் அமைச்சர் தெரிவித்தார்.
பத்தாம் வகுப்பு பொதுத் தேர்வுகளுக்கான தேதிகளைக் காண:
https://www.cbse.gov.in/cbsenew/documents//FINAL-Date%20Sheet%2002.02.2021%20-%20X.pdf
பன்னிரண்டாம் வகுப்பு பொதுத் தேர்வுகளுக்கான தேதிகளைக் காண:https://www.cbse.gov.in/cbsenew/documents//FINAL%20Date%20Sheet%2002.02.2021%20-%20XII.pdf
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1694489
----
(Visitor Counter : 149
பிரதமர் அலுவலகம்
ஐதராபாதில் உள்ள இந்திய வணிகவியல் பள்ளியில் 2022-க்கான வணிகவியல் முதுநிலைக் கல்வி பயின்றோருக்கு பட்டமளிக்கும் விழாவில் பிரதமர் உரையாற்றினார்
ஐதராபாதில் உள்ள இந்திய வணிகவியல் பள்ளியின் 20 ஆண்டுகள் நிறைவு விழாவில் பங்கேற்ற பிரதமர் திரு.நரேந்திர மோடி, 2022-க்கான வணிகவியல் முதுநிலைக் கல்வி பயின்றோருக்கு பட்டமளிக்கும் விழாவில் உரையாற்றினார்.
இந்தக் கல்வி நிறுவனம் தற்போதைய புகழை அடைவதற்கு பங்களிப்பு செய்த அனைவருக்கும் புகழாரம் சூட்டினார். 2021-ல் முன்னாள் பிரதமர் அடல் பிகாரி வாஜ்பாய் இந்தக் கல்வி நிறுவனத்தை நாட்டுக்கு அர்ப்பணித்ததை அவர் நினைவுகூர்ந்தார். அதன் பிறகு 50,000-க்கும் அதிகமான அதிகாரிகள் இந்திய வணிகவியல் பள்ளியில் பட்டம் பெற்றுள்ளனர். இன்று இந்த நிறுவனம் ஆசியாவிலேயே முதன்மையான வணிகவியல் பள்ளியாக விளங்குகிறது. இங்கிருந்து பட்டம் பெற்றவர்கள் முதன்மையான நிறுவனங்களில் பணியாற்றுகிறார்கள் என்றும் நாட்டின் வணிகத்திற்கு ஊக்கமளித்து வருகிறார்கள் என்றும் அவர் கூறினார். இங்கு பயின்ற மாணவர்கள் நூற்றுக்கணக்கான புதிய தொழில்களை தொடங்கி யுனிகார்ன்களை உருவாக்குவதில் முக்கியப் பங்கு வகிக்கிறார்கள். “இது ஐஎஸ்பி-ன் சாதனை என்றும், இது ஒட்டு மொத்த தேசத்திற்கு பெருமை சேர்ப்பதாகும்” என்றும் அவர் கூறினார்.
ஜி-20 நாடுகளின் குழுவில் அதிவேகமாக வளர்ந்து வரும் பொருளாதாரமாக இந்தியா இன்று விளங்குவதைப் பிரதமர் சுட்டிக்காட்டினார். திறனறி செல்பேசி தரவுகள்படி இவற்றை பயன்படுத்துவோர் எண்ணிக்கையில் இந்தியா முதலிடத்தில் உள்ளது. இணையதள பயன்பாட்டாளர்கள் எண்ணிக்கையை நாம் பார்த்தால் உலகிலேயே இந்தியா இரண்டாவது இடத்தில் உள்ளது என்று அவர் கூறினார். மேலும் உலகளாவிய சில்லரை வணிக குறியீட்டிலும் இந்தியா இரண்டாவது இடத்தில் உள்ளது. உலகின் மூன்றாவது பெரிய புதிய தொழில் தொடங்கும் நிலை இந்தியாவில் உள்ளது. உலகில் மூன்றாவது பெரிய நுகர்வோர் சந்தை இந்தியாவில் உள்ளது. இந்தியா தற்போது வளர்ச்சியின் மிகப் பெரிய மையமாக உருவாகி வருகிறது. கடந்த ஆண்டு மிக உயர்ந்த அளவாக இந்தியாவிற்குள் வெளிநாட்டு நேரடி முதலீட்டு வரவு பதிவாகியுள்ளது. உலகம் தற்போது இந்தியா என்பதன் பொருள் வணிகம் என்பதை உணர்ந்து வருகிறது.
இந்தியத் தீர்வுகளை அவ்வப்போது உலகம் அமலாக்கி வருவதை பிரதமர் சுட்டிக்காட்டினார். எனவே “முக்கியமான நாளில் இந்தியா இன்று உள்ளபோது, உங்களின் தனிப்பட்ட இலக்குகளை நாட்டின் இலக்குகளோடு இணைப்பதற்கு உங்களை நான் கேட்டுக்கொள்ள விரும்புகிறேன்” என்று அவர் கூறினார்.
நாட்டில் எப்போதும் சீர்திருத்தத்தின் தேவை இருந்துள்ளது. ஆனால் அரசியல் மனஉறுதியில் குறைபாடும் எப்போதும் இருந்துள்ளது என்று பிரதமர் கூறினார். கடந்த 30 ஆண்டுகளாக அரசியல் ஸ்திரமற்ற நிலை தொடர்ச்சியாக இருந்ததன் காரணமாக சீர்திருத்தங்களிலிருந்தும் பெரிய முடிவுகளை எடுப்பதிலிருந்தும் நாடு விலகி இருந்தது. 2014 முதல் நமது நாடு அரசியல் உறுதியை காண்கிறது. சீர்திருத்தங்கள் தொடர்ந்து மேற்கொள்ளப்படுகின்றன. தீர்மானத்துடனும், அரசியல் உறுதியுடனும் சீர்திருத்தங்கள் மேற்கொள்ளப்படும்போது பொதுமக்கள் ஆதரவு உறுதி செய்யப்படுகிறது. டிஜிட்டல் பரிவர்த்தனை மக்களிடையே வரவேற்பு பெற்றதை அவர் உதாரணமாக எடுத்துக் காட்டினார்.
பிரதமர் அலுவலகம்
ஆஷாத பூர்ணிமா- தம்மா சக்கர தின நிகழ்ச்சியில் பிரதமரின் செய்தி
கொரோனா பெருந்தொற்று காலத்தில் பகவான் புத்தர் மிகவும் பொருத்தமாக உள்ளார்: பிரதமர்
புத்தர் காட்டிய வழியைப் பின்பற்றினால் கடினமான சவாலையும் எவ்வாறு நம்மால் எதிர்கொள்ள முடியுமென்பதை இந்தியா உணர்த்தியுள்ளது: பிரதமர்
அவரது போதனைகளின் சக்தியை நெருக்கடியான சூழலில் உலகம் உணர்ந்துள்ளது: பிரதமர்
இன்றைய கொரோனா பெருந்தொற்று காலகட்டத்தில் பகவான் புத்தர் மிகவும் பொருத்தமாக இருப்பதாக பிரதமர் திரு நரேந்திர மோடி கூறியுள்ளார். புத்தர் காட்டிய வழியை பின்பற்றினால் எவ்வளவு கடினமான சவாலையும் நம்மால் எவ்வாறு எதிர்கொள்ள முடியும் என்பதை இந்தியா உணர்த்தியுள்ளது. புத்தரின் போதனைகளை ஒட்டுமொத்த உலகமும் ஒற்றுமையாகப் பின்பற்றுகிறது. இதில், சர்வதேச புத்தமத கூட்டமைப்பின் முன்முயற்சியான 'பிரார்த்தனையுடன் அன்பு செலுத்துதல்' பாராட்டுக்குரியது என்று ஆஷாத பூர்ணிமா- தம்மா சக்கர தின நிகழ்ச்சியில் தமது உரையின் போது பிரதமர் தெரிவித்தார்.
நமது மனம், பேச்சு மற்றும் தீர்வு மற்றும் நமது செயல் மற்றும் முயற்சிகளுக்கு இடையேயான இணக்கம், துன்பத்திலிருந்து விலகி மகிழ்ச்சியை நோக்கி செல்வதற்கு நமக்கு வழிகாட்டும் என்று பிரதமர் கூறினார். இது, நல்ல காலங்களில் பொது நலனுக்காக பணியாற்ற நம்மை ஊக்குவிப்பதுடன், கடினமான தருணங்களில் அவற்றை எதிர்கொள்வதற்கான வலிமையையும் நமக்கு அளிக்கிறது. இந்த நோக்கத்தை அடைவதற்கு பகவான் புத்தர் எண்வகை வழிகளை வழங்கியுள்ளார் என்று பிரதமர் குறிப்பிட்டார்.
அர்ப்பணிப்பு மற்றும் சகிப்புத் தன்மையில் வேரூன்றி இருந்த போது புத்தர் இவ்வாறு பேசியதால், இவை வெறும் வார்த்தைகள் மட்டுமல்ல, தர்மத்தின் முழு சுழற்சியின் துவக்கமாகவும், அவரிடமிருந்து பிறக்கும் ஞானம், உலக நல்வாழ்விற்கு இணையானதாகவும் மாறுகிறது. அதனால் தான் உலகம் முழுவதும் உள்ள மக்கள் இன்று அவரை பின்பற்றுகிறார்கள் என்று பிரதமர் தெரிவித்தார்.
‘தர்மத்தின் பாதையை’ குறிப்பிட்ட திரு மோடி, பகைமை, பகைமையைத் தணிக்காது என்று தெரிவித்தார். மாறாக, அன்பு மற்றும் பெரும் மனதினால் பகை தணிகிறது. நெருக்கடியான சூழ்நிலைகளில் அன்பு மற்றும் இணக்கத்தின் ஆற்றலை உலகம் உணர்ந்துள்ளது. புத்தரைப் பற்றிய இந்த அறிவினால், மனித சமூகத்தின் இந்த அனுபவம் பலமடைந்து, புதிய வெற்றி மற்றும் செழிப்பின் புதிய உச்சத்தை உலகம் அடையும் என்று கூறி பிரதமர் தமது உரையை நிறைவு செய்தார்.
பிரதமர் அலுவலகம்
டாக்டர் எம்.சித்தானந்தமூர்த்தி மறைவுக்குப் பிரதமர் இரங்கல்
டாக்டர் எம்.சித்தானந்தமூர்த்தி மறைவுக்குப் பிரதமர் திரு.நரேந்திர மோடி இரங்கல் தெரிவித்துள்ளார்.
“டாக்டர் எம்.சித்தானந்தமூர்த்தி கலை இலக்கியத்தின் முதிர்ச்சியுற்ற தலைவராக விளங்கினார். கன்னட மொழி மீதான அவரின் பற்று குறிப்பிடத்தக்கது. நமது வளமான வரலாற்றின் ஒப்பற்ற அம்சங்களைப் பாதுகாக்க அவர் முயற்சிகள் மேற்கொண்டார். அவரது மறைவு வருத்தமளிக்கிறது. அவரின் குடும்பத்தாருக்கும், அன்பர்களுக்கும் இரங்கல்கள். ஓம் சாந்தி” என்று பிரதமர் தெரிவித்துள்ளார்.
|
|
டாக்டர் எம்.சித்தானந்தமூர்த்தி கலை இலக்கியத்தின் முதிர்ச்சியுற்ற தலைவராக விளங்கினார். கன்னட மொழி மீதான அவரின் பற்று குறிப்பிடத்தக்கது. நமது வளமான வரலாற்றின் ஒப்பற்ற அம்சங்களை பாதுகாக்க அவர் முயற்சிகள் மேற்கொண்டார். அவரது மறைவு வருத்தமளிக்கிறது. அவரின் குடும்பத்தாருக்கும், அன்பர்களுக்கும் இரங்கல்கள். ஓம் சாந்தி பிரதமர் @narendramodi
குடியரசுத் துணைத் தலைவர் செயலகம்
மகர சங்கராந்தி, பொங்கலை முன்னிட்டு குடியரசுத் துணைத்தலைவர் நாட்டு மக்களுக்கு வாழ்த்து
மகர சங்கராந்தி, பொங்கலை முன்னிட்டு குடியரசுத் துணைத்தலைவர் திரு எம் வெங்கையா நாயுடு நாட்டு மக்களுக்கு வாழ்த்து தெரிவித்துள்ளார். “புனித நாளான மகர சங்கராந்தி மற்றும் பொங்கலை முன்னிட்டு நாட்டு மக்கள் அனைவருக்கும் மனம் நிறைந்த வாழ்த்துகளைத் தெரிவித்துக்கொள்கிறேன்.
உத்தராயன், சூரியன் வட திசை நோக்கி நகர்வதின் தொடக்கம் மகரசங்கராந்தியைக் குறிக்கிறது. நாடு முழுவதும் பல்வேறு மாநில மொழிகளில் கொண்டாடப்படும் இந்த அறுவடைப் பண்டிகை, இந்தியர்களின் கலாச்சார ஒற்றுமையைப் பிரதிபலிக்கின்றது.
நமது பாரம்பரியம் மற்றும் கலாச்சாரத்தின் பிறப்பிடமான கிராமங்களில் நமது உறவுகளை நினைவு கூர்ந்து, மீண்டும் காண்பதற்கான ஓர் தருணமாகவும் இது அமைகிறது.
இந்த பண்டிகைக்காலம் உங்கள் குடும்பத்திற்கு மிகுந்த மகிழ்ச்சியையும், நமது நாட்டிற்கு இணைந்த பலத்தையும், வரும் மாதங்களின் இனிய தருணங்களுக்கான புனித தொடக்கமாகவும் அமையட்டும்.” இவ்வாறு குடியரசு துணைத் தலைவர் வெளியிட்டுள்ள வாழ்த்துச் செய்தியில் தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1688275
-------

(Visitor Counter : 160
பிரதமர் அலுவலகம்
பிரபல கதக் நடனக் கலைஞர் பண்டிட் பிர்ஜு மஹராஜ் மறைவுக்குப் பிரதமர் இரங்கல் தெரிவித்துள்ளார்
பிரபல கதக் நடனக் கலைஞர் பண்டிட் பிர்ஜு மஹராஜ் மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். அவரது மறைவு ஒட்டுமொத்தக் கலை உலகத்திற்கும் ஈடுசெய்ய முடியாத இழப்பு என்றும் பிரதமர் கூறியுள்ளார்.
ஒரு ட்விட்டர் பதிவில் பிரதமர் கூறியிருப்பதாவது:
"உலகம் முழுவதும் இந்திய நடனத்திற்கு தனித்துவமான அடையாளத்தை வழங்கிய பண்டிட் பிர்ஜு மஹராஜ் அவர்களின் மறைவு ஆழ்ந்த வருத்தத்தை அளிக்கிறது. அவரது மறைவு ஒட்டுமொத்தக் கலை உலகத்திற்கும் ஈடுசெய்ய முடியாத இழப்பாகும். இந்தத் துயரமான நேரத்தில் அவரது குடும்பத்தினருக்கும் ரசிகர்களுக்கும் எனது இரங்கலைத் தெரிவித்துக்கொள்கிறேன். ஓம் சாந்தி!"
மத்திய அமைச்சரவை
“உள்நாட்டில் எண்ணெய் மற்றும் எரிவாயு கண்டுபிடித்தல், உற்பத்தியை அதிகரிக்க கண்டுபிடிப்பு மற்றும் உரிமக் கொள்கையில் சீர்த்திருத்தங்கள் செய்ய” அமைச்சரவை ஒப்புதல் அளித்துள்ளது
உள்நாட்டில் எண்ணெய் மற்றும் எரிவாயு கண்டுபிடித்தல், உற்பத்தியை அதிகரிக்க கண்டுபிடிப்பு மற்றும் உரிமக் கொள்கையில் சீர்த்திருத்தங்கள் செய்ய பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. கண்டுபிடிப்பு மற்றும் உற்பத்திப் பிரிவில், புதிய முதலீட்டை ஈர்ப்பதும், புதிய பகுதிகளில் அந்தப் பணிகளை விரிவுப்படுத்துவதும், உற்பத்தி செய்யும் வடிநிலப்பகுதிகளில் கொள்கையைத் தளர்த்துவதும் இந்தச் சீர்திருத்தங்களின் நோக்கமாகும். எண்ணெய் மற்றும் எரிவாயுவின் உள்நாட்டு உற்பத்தியில் தேக்கநிலை / குறைவு, இறக்குமதியை சார்ந்திருப்பது அதிகரித்தல், கண்டுபிடிப்பு மற்றும் உற்பத்தியில் முதலீட்டு வாய்ப்புக் குறைவு ஆகியவற்றை சரிசெய்வதற்கு கூடுதலாக கொள்கைச் சீர்த்திருத்தங்கள் தேவைப்படுவதாக உணரப்பட்டது.
இந்தக் கொள்கைச் சீர்த்திருத்தங்கள் நான்கு முக்கியமான பிரிவுகளில் கவனம் செலுத்தும். முதலாவதாக புதிய பகுதிகளில் கண்டுபிடிப்புப் பணிகளை அதிகப்படுத்துவதோடு கச்சா எண்ணெய் மற்றும் இயற்கை எரிவாயு விற்பனையில் வெளிப்படையான போட்டி ஒப்பந்தங்கள் நடைமுறையுடன், விலை நிர்ணயம் செய்து சந்தைப்படுத்தும் சுதந்திரத்தை ஒப்பந்ததாரர்கள் பெற்றிருப்பார்கள்.
இரண்டாவதாக புதிதாக எரிவாயு கண்டுபிடிக்கப்படும் இடங்களில் உற்பத்திக்கான ஊக்கத்தொகையை அதிகப்படுத்துதல், சந்தைப்படுத்துதல், விலை நிர்ணயத்திற்கு சுதந்திரம் வழங்குதல்.
மூன்றாவதாக உற்பத்தியை அதிகப்படுத்த புதிய தொழில்நுட்பத்தையும் முதலீட்டையும் கொண்டுவர தனியார் துறையினருக்கும் தடையில்லாச் சான்றிதழுக்கு அனுமதி வழங்கப்படும்.
நான்காவதாக வணிகத்தை எளிதாக நடத்துவதற்கு ஒருங்கிணைப்பு நடைமுறையையும், பெட்ரோலிய பொருட்களுக்கான தலைமை இயக்ககத்தின் அனுமதி பெறுவதற்கு எளிமையான விதிகளையும் உருவாக்குதல்.
இத்தகைய கொள்கை சீர்த்திருத்தங்களால் எண்ணெய் மற்றும் எரிவாயு உற்பத்தி அதிகரித்து இறக்குமதியை சார்ந்திருப்பது குறைவதோடு எரிசக்தி பாதுகாப்பை மேம்படுத்தி அந்நியச் செலாவணி சேமிக்கப்படும்.
-----
(Visitor Counter : 133
பாதுகாப்பு அமைச்சகம்
லடாக் பிராந்தியத்தின் எல்லையில் உள்ள முன்னணி தளங்களுக்கு விமானப்படைத் துணைத் தளபதி பயணம்
விமானப் படையின் மேற்கத்தியப் படைப்பிரிவின் கீழ், லடாக் பிராந்தியத்தின் எல்லைப் பகுதியில் உள்ள முன்னணி விமானப்படைத் தளங்களுக்கு விமானப் படையின் துணைத் தளபதி ஏர் மார்ஷல் ஹர்ஜித் சிங் அரோரா PVSM AVSM ADC ஆகஸ்ட் 7, 2020-இல் பயணம் மேற்கொண்டார்.
- விமானத் தளங்களின் தயார்நிலை குறித்து ஆய்வு செய்ததோடு, இந்த இடங்களில் செயல்பட்டு வரும் போர்ப்படைப் பிரிவுகளில் உள்ள விமானப் படை வீரர்களுடனும் விமானப் படை துணைத் தளபதி கலந்துரையாடினார். இந்தப் பகுதியில் பணியமர்த்தப்பட்டுள்ள இந்திய விமானப் படைப் பிரிவுகளின் தயார்நிலை குறித்து அவரிடம் எடுத்துரைக்கப்பட்டது. முற்றிலும் நேர்மையுடன் தங்களது பணிகளை தொடர்ந்து செய்யுமாறும், அனைத்து நேரங்களிலும் எந்தவொரு சூழ்நிலையையும் எதிர்கொள்வதற்கு மிகுந்த விழிப்புடன் இருப்பதை உறுதிப்படுத்துமாறும் விமானப்படை விமானிகள், பாதுகாப்புப்படையினர் மற்றும் விமானப்படை பணியாளர்களை அவர் கேட்டுக் கொண்டார்.
இந்தப் பயணத்தின் போது, சினூக் மற்றும் இலகுரக ஹெலிகாப்டரில் அவர் பயணம் மேற்கொண்டார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 147.48 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 147.48 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 18.12 கோடிக்கும் மேற்பட்ட ) தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784477
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பு மருந்து வழங்கலின் 214-வது நாள்: 56 கோடிக்கும் அதிகமானோருக்கு இது வரை தடுப்பூசிகளை செலுத்தி முக்கிய மைல்கல்லை இந்தியா எட்டியுள்ளது
இன்றிரவு 7 மணி அளவில் வெளியான தற்காலிக அறிக்கையின் படி, 56 கோடிக்கும் அதிகமானோருக்கு  கொவிட்-19 தடுப்பூசிகளை இது வரை செலுத்தி முக்கிய மைல்கல்லை நாடு எட்டி உள்ளது.
ஜூன் 21-இல் இருந்து அனைவருக்கும் தடுப்பு மருந்து வழங்கும் நடவடிக்கை தொடங்கியுள்ள நிலையில், இன்றிரவு 7 மணி அளவிலான தற்காலிக அறிக்கையின் படி, சுமார் 50 லட்சம் ) தடுப்பூசி டோஸ்கள் வழங்கப்பட்டுள்ளன
18-44 வயது பிரிவில் 27,45,272 பயனாளிகள் தங்களது முதல் டோஸ் தடுப்பூசியையும், 5,33,586 பயனாளிகள் தங்களது இரண்டாவது டோசையும் இன்று பெற்றனர், 37 மாநிலங்கள்/யூனியன் பிரதேசங்களில் இருக்கும் 20,50,08,400 பேர் முதல் டோசையும், 1,66,57,465 நபர்கள் இரண்டாம் டோசையும் மூன்றாம் கட்டத் தடுப்பூசி வழங்கல் தொடங்கியதில் இருந்து இது வரை பெற்றுள்ளனர்.
மத்தியப்பிரதேசம், குஜராத், ராஜஸ்தான் மகாராஷ்டிரா மற்றும் உத்தரப் பிரதேசம் ஆகிய ஐந்து மாநிலங்கள் ஒரு கோடிக்கும் அதிகமான தடுப்பூசிகளை 18 - 44 வயது பிரிவினருக்கு இது வரை செலுத்தியுள்ளன.
ஆந்திரப்பிரதேசம், அசாம், சத்தீஸ்கர், தில்லி, ஹரியானா, ஜார்கண்ட், கேரளா, தெலங்கானா, இமாச்சலப்பிரதேசம், ஒடிசா, பஞ்சாப், உத்தரகாண்ட் மற்றும் மேற்கு வங்கம் ஆகிய மாநிலங்கள் 18-44 வயது பிரிவில் உள்ள 10 லட்சத்திற்கும் அதிகமானோருக்கு முதல் டோஸ் கொவிட் தடுப்பு மருந்தை இது வரை வழங்கியுள்ளன.
தமிழ்நாட்டில் மட்டும் 11312852 பேர் முதல் டோஸ் தடுப்பூசியையும், 923241 நபர்கள் இரண்டாம் டோசையும் இதுவரை செலுத்திக் கொண்டுள்ளனர். புதுச்சேரியில் 297380 பேர் முதல் டோஸ் தடுப்பூசியையும், 6965 பேர் இரண்டாம் டோசையும் இது வரை செலுத்திக் கொண்டுள்ளனர்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746779
----
(Visitor Counter : 194
தொழிலாளர் மற்றும் வேலைவாய்ப்பு அமைச்சகம்
விலக்கு அளிக்கப்பட்ட நிறுவனங்கள், தொழிலாளர்களின் இபிஎப் கணக்குகள் மற்றும் நிதியை மொத்தமாக மாற்றும் வசதி தொடக்கம்
தொழிலாளர் மற்றும் வேலைவாய்ப்புத்துறை செயலாளர் திரு அபூர்வா சந்திரா, தில்லியில் உள்ள தொழிலாளர் வருங்கால வைப்பு நிதி நிறுவனத்தின்  தலைமையகத்துக்கு கடந்த 7ம் தேதி அன்று முதல் முறையாக சென்றார். அப்போது, விலக்கு பெற்ற நிறுவனங்கள், தொழிலாளர்களின் கணக்கு மற்றும் பணத்தை மொத்தமாக இபிஎப்ஓ-வுக்கு மாற்றும் வசதியை தொடங்கி வைத்தார்.
இதன் மூலம் விலக்கு பெற்ற நிறுவனங்கள், வெளியேறும் தொழிலாளர்களின் கணக்குகள் மற்றும் நிதியை மொத்தமாக ஒரு நேரத்தில் மாற்ற முடியும். தொழிலாளர்கள் வருங்கால வைப்பு நிதியை இபிஎப்ஓ கண்காணிப்பில் சொந்தமாக நிர்வகிக்க சில நிறுவனங்கள் விலக்கு பெற்றுள்ளன. அங்கிருந்து பணியாளர்கள் வேறு நிறுவனங்களுக்க செல்லும் போது, அவர்களின் வருங்கால வைப்பு நிதி கணக்குகள், இபிஎப்ஓ அலுவலகத்துக்கு முன்பு ஒவ்வொன்றாக மாற்றபட்டு வந்தன. இதனால் பல சிரமங்கள் ஏற்பட்டது. தற்போது வெளியேறும் தொழிலாளர்களின் கணக்குகளையும், நிதியையும் ஒரே நேரத்தில் மொத்தமாக மாற்ற முடியும் என்பது குறிப்பிடத்தக்கது.
இபிஎப்ஓ மற்றும் விலக்கு அளிக்கப்பட்ட நிறுவனங்கள் இடையேயான பரிமாற்றம் அனைத்தும் ஏற்கனவே மின்மயமாக்கப்பட்டுள்ளன. இதனால் தொழிலாளர்கள் மற்றும் அவர்களின் நிதியை ஒரே நேரத்தில் மொத்தமாக மாற்றுவதில் எந்த சிக்கலும் ஏற்படாது. இந்த நடவடிக்கை மூலம் விலக்கு பெற்ற 1500 நிறுவனங்கள் பயனடையும்.
-----
(Visitor Counter : 141
நிதி அமைச்சகம்
மேக் இன் இந்தியா திட்டத்திற்கு முதலீட்டை ஈர்க்க புதிய திட்டத்தை சி.பி.ஐ.சி மற்றும் சுங்கத்துறை தொடங்கியுள்ளது
முதலீடுகளை ஈர்ப்பதன் மூலம் மேக் இன் இந்தியா திட்டத்தை வலுப்படுத்த சீரமைக்கப்பட்ட மற்றும் நெறிமுறைப்படுத்தப்பட்ட திட்டத்தை மத்திய மறைமுக வரி வாரியம் மற்றும் சுங்கத்துறை அறிமுகப்படுத்தியுள்ளது. 1962-ஆம் ஆண்டின் சுங்கச் சட்டத்தின் ஒப்பந்தத் திட்டத்தின்கீழ், உற்பத்தி மற்றும் இதர இயக்கங்களுக்கு இது வகை செய்யும். 1962ஆம் ஆண்டில் சுங்கச் சட்டத்தின் 65-வது பிரிவு சுங்கம் சார்ந்த இடத்தில் உற்பத்தி மற்றும் இதர இயக்கங்களை மேற்கொள்ள வகை செய்கிறது.
தெளிவான, வெளிப்படையான நடைமுறைகளுடன் எளிமைப்படுத்தப்பட்ட விதிமுறைகள், தகவல் தொடர்பு தொழில்நுட்பத்துடன் கூடிய ஆவணங்கள், கணக்கு பராமரித்தல் என இந்தப் புதிய திட்டம் நவீனப்படுத்தப்பட்டுள்ளது. 2019 அக்டோபர் 1-ஆம் தேதி வெளியிடப்பட்ட 34/2019 என்ற சுற்றறிக்கையில், இத்திட்டத்தின் முக்கிய அம்சங்கள் அடங்கியுள்ளன.
முதலீட்டாளர்களுக்கு உதவும் வகையிலும், இத்திட்டத்தை பிரபலப்படுத்தும் வகையிலும், இன்வெஸ்ட் இந்தியாவுடன் சேர்ந்து மத்திய மறைமுக வரிகள் வாரியம், இதற்கென பிரத்யேகமான குறுந்தளத்தை தொடங்கவுள்ளது. https://www.investindia.gov.in/bonded-manufacturing என்ற இந்தத் தளத்தில் தேவைப்படும் தகவல்களைப் பெறலாம்.
இந்தியாவில் முதலீடுகளை மேம்படுத்துவதிலும், எளிமையான முறையில் தொழில் நடத்துவதை ஊக்குவிப்பதிலும், இந்தத் திட்டம் முக்கியப் பங்காற்றும் என எதிர்பார்க்கப்படுகிறது. மேக் இன் இந்தியா திட்டத்திற்கு உதவுவதுடன், ஏற்றுமதியை ஊக்குவிக்கவும், மின்னணு ஒருங்கிணைப்புக்கான மையங்களை உருவாக்கவும், பழுது நீக்குதல் மற்றும் புதுப்பித்தல் போன்ற நடவடிக்கைகளுக்கும் இது பெரிதும் உதவக்கூடும்.
(Visitor Counter : 113
பிரதமர் அலுவலகம்
பிரதமர் திரு.நரேந்திர மோடி, அமெரிக்க அதிபர் ஜோசப் ஆர்.பைடனுடன் காணொலி வாயிலாக கலந்துரையாடல்
பிரதமர் திரு.நரேந்திர மோடி, அமெரிக்க அதிபர் ஜோசப் ஆர்.பைடனுடன் 11, ஏப்ரல் 2022 அன்று காணொலி வாயிலாக கலந்துரையாட உள்ளார். இரு தலைவர்களும், தற்போதைய இருதரப்பு ஒத்துழைப்புகளை ஆய்வு செய்வதுடன் தெற்காசியா, இந்தோ - பசிபிக் பிராந்திய மற்றும் பரஸ்பர நலன் சார்ந்த சர்வதேச விவகாரங்கள் குறித்தும் கருத்துக்களை பரிமாற உள்ளனர். காணொலி வாயிலாக நடைபெறும் இந்தக் கலந்துரையாடல், இருதரப்பு விரிவான சர்வதேச ராணுவ ஒத்துழைப்புகளை மேலும் வலுப்படுத்தும் நோக்கில், இரு நாடுகளும் தங்களது வழக்கமான மற்றும் உயர்மட்ட அளவிலான பேச்சுவார்த்தைகளை தொடர வழிவகுக்கும்.
இரு தலைவர்களுக்கும் இடையிலான இந்த காணொலி கலந்துரையாடல், இந்திய தரப்பில் பாதுகாப்பு அமைச்சர் ராஜ்நாத் சிங் மற்றும் வெளியுறவுத் துறை அமைச்சர் டாக்டர் ஜெய்சங்கர் மற்றும் அமெரிக்க பாதுகாப்பு அமைச்சர் திரு.லாய்ட் ஆஸ்டின் மற்றும் வெளியுறவுத் துறை அமைச்சர் திரு.ஆன்டனி பிளிங்கன் ஆகியோர் தலைமையில் நடைபெற உள்ள இந்தியா – அமெரிக்கா 2+2 அமைச்சர்கள் அளவிலான பேச்சுவார்த்தைக்கு முன்னோடியாக அமையும்.
மத்திய அமைச்சரவை
மன்டேச்சூ புனல்மின் திட்டம் தொடர்பான கடனை திருப்பிச் செலுத்துவதற்கான காலத்தை இரண்டு ஆண்டுகளுக்கு நீடிக்க இந்தியா-பூடான் இடையேயான ஒப்பந்தத்தின் பிரிவு-3-ஐ திருத்த அமைச்சரவை ஒப்புதல்
மன்டேச்சூ புனல்மின் திட்டம் தொடர்பான கடனை திருப்பிச் செலுத்துவதற்கான காலத்தை இரண்டு ஆண்டுகளுக்கு நீடிக்க இந்தியா-பூடான் இடையேயான ஒப்பந்தத்தின் பிரிவு-3-ஐ திருத்த பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது.
இந்தத் திட்டம் பூடானில் அமலாக்கும் காலம் 15 ஆண்டுகளில் இருந்து 17 ஆண்டுகளாக மாற்றப்பட்டுள்ளது.
பயன்கள்:
i. இந்தத் திட்டத்திலிருந்து முதல் ஆண்டில் யூனிட்டுக்கு ரூ.4.12 பைசா என்ற கட்டணத்தில் 720 மெகாவாட் மின்சாரம் இந்தியாவிற்கு கொண்டு வரப்படும்.
ii. உபரி மின்சாரம் இந்தியாவுக்கு வழங்கப்படும் என பூடான் உறுதி செய்துள்ளது.
iii. இதன் மூலம் இந்தியா-பூடான் பொருளாதார உறவுகள் வலுப்படுவதோடு, புனல் மின்சாரத் துறையில் ஒத்துழைப்பு அதிகரிக்கும்.
பிரதமர் அலுவலகம்
CoP28-ன் தலைவராக நியமிக்கப்பட்டுள்ள டாக்டர் சுல்தான் அல் ஜாபருடன் பிரதமரின் சந்திப்பு
பிரதமர் திரு.நரேந்திர மோடி 2023 ஜூலை 15-ம் தேதியன்று CoP28-ன் தலைவராக நியமிக்கப்பட்டுள்ளவரும், அபுதாபியில் உள்ள அபுதாபி நேஷனல் ஆயில் நிறுவனத்தின் தலைமை செயல் அதிகாரியுமான டாக்டர் சுல்தான் அல் ஜாபரை சந்தித்தார்.
ஐக்கிய அரபு அமீரகத்தின் தலைமையின் கீழ் நடைபெறவுள்ள COP-28 என அழைக்கப்படும் ஐக்கிய நாடுகள் காலநிலை மாற்ற 28-வது மாநாடு குறித்து இருவரும் ஆலோசித்தனர். இந்த சந்திப்பின்போது, ஐக்கிய அரபு அமீரகத்தின் அணுகுமுறை குறித்து டாக்டர் ஜாபர் பிரதமருக்கு விளக்கினார். ஐக்கிய அரபு அமீரகத்தின் தலைமைப் பொறுப்புக்கு இந்தியாவின் முழு ஆதரவையும் பிரதமர் தெரிவித்தார். சர்வதேச சூரிய மின்சாரக் கூட்டணி, பேரிடர்களை தாங்கக்கூடிய உள்கட்டமைப்புக்கான கூட்டணி, சர்வதேச சிறுதானிய ஆண்டு மற்றும் சுற்றுச்சூழலுக்கான வாழ்க்கை முறை  உள்பட காலநிலை மாற்றத்தை தடுப்பதற்காக இந்தியா மேற்கொண்டு வரும் முயற்சிகள் மற்றும் முன்னெடுப்புகளை பிரதமர் எடுத்துரைத்தார்.
இந்தியா மற்றும் ஐக்கிய அரபு அமீரகம் இடையேயான ஆற்றல் ஒத்துழைப்பு குறித்தும் கலந்துரையாடப்பட்டது.
அறிவியல் மற்றும் தொழில்நுட்பத்துறை
காரைக்குடியில் உள்ள சி.எஸ்.ஐ.ஆர் – மத்திய மின்வேதியியல் ஆய்வு நிறுவனம் தொழிற்சாலையுடன் இணைந்து தனிநபர் பாதுகாப்பு உபகரணங்கள் உற்பத்தியை அதிகரித்து உள்ளது
ஆர்வமுள்ள கிராம மகளிருக்கு முகக்கவசம் தயாரிக்க டிஜிட்டல் பயிற்சி
தற்போதைய கோவிட்-19 தொற்று சூழலில் மத்திய அறிவியல் மற்றும் தொழிலக ஆராய்ச்சிக்கான குழுமம் பல்வேறு சிறப்பு முயற்சிகளை எடுத்து வருகிறது. இந்தக் கவுன்சிலின் கீழ் காரைக்குடியில் செயல்பட்டு வரும் மத்திய மின்வேதியியல் ஆய்வு நிறுவனம் கோவிட்-19 தாக்கத்தைக் குறைப்பதற்கு தனது அறிவியல் சேவைகள் மூலமாக பொதுமக்களுக்கு உதவிக்கரங்களை நீட்டி வருகின்றது. இன்றைய நோய்த்தொற்று சூழலில் கிருமிநாசினிகள், மருத்துவமனை உதவிக் கருவிகள் மற்றும் தனிநபர் பாதுகாப்பு உபகரணங்கள் போன்றவை அத்தியாவசிய தேவைகளாக உள்ளன. இந்தத் தேவைகளை நிறைவேற்றும் வகையில் மத்திய மின்வேதியியல் ஆய்வு நிறுவனமானது ஆய்வுக்கூடத்தில் தனிநபர் பாதுகாப்பு உபகரணங்களை தயாரிக்கிறது. மேலும் உலக சுகாதார நிறுவனத்தின் பரிந்துரையின்படி ஹேண்ட் சானிடைசர்  தயாரிக்கப்படுகிறது. அதே போன்று தேங்காய் எண்ணெய் மற்றும் கிருமி நீக்கும் சோடியம் ஹைபோகுளோரைட் ஆகியவற்றைக் கொண்டு கைகழுவும் திரவங்கள்  தயாரிக்கப்படுகின்றன. இவை பயன்படுத்தும் முறை பற்றிய குறிப்புகளுடன் பாட்டில்களில் அடைக்கப்பட்டு தேவைப்படும் அமைப்புகளுக்கு இலவசமாக விநியோகிக்கப்படுகின்றன.
இதுவரை 350 லிட்டர் ஹேண்ட் சானிடைசர், 250 லிட்டர் கைகழுவும் திரவம் மற்றும் 1000 லிட்டர் ஹைபோ-கிருமிநாசினி திரவம் விநியோகிக்கப்பட்டு உள்ளன. இந்த கிருமிநாசினிகள் காரைக்குடி நகராட்சி, தேவகோட்டை நகராட்சி, சிவகங்கை அரசு மருத்துவக் கல்லூரி மருத்துவமனை, காரைக்குடி அரசு மருத்துவமனை, சிவகங்கை காவல் கண்காணிப்பாளர் அலுவலகம், காரைக்குடி மற்றும் அதனைச் சுற்றி உள்ள பிற காவல் நிலையங்கள், வட்டாச்சியர் அலுவலகம், சாகோட்டை, கோட்டையூர், ஆர்.எஸ்.பட்டினம், நெற்குப்பை ஆகிய இடங்களில் உள்ள வட்டார வளர்ச்சி அலுவலகங்கள் மற்றும் ஆரம்ப சுகாதார நிலையங்கள், தேசிய மயமாக்கப்பட்ட சில வங்கிகள் என அனைத்து அமைப்புகளுக்கும் வழங்கப்பட்டு உள்ளன. கோவிட்-19 சூழல் மாறி இயல்பு நிலைக்குத் திரும்பும் வரை தொடர்ந்து இவற்றை விநியோகிக்க இந்த நிறுவனம் திட்டமிட்டு உள்ளது.
இதுமட்டுமல்லாமல் சி.எஸ்.ஐ.ஆர் – சி.இ.சி.ஆர்.ஐ நிறுவனமானது அண்மையில் முகக்கவசம் தயாரிப்பதற்கு கிராம மகளிருக்கு பயிற்சி அளிக்கத் தொடங்கி உள்ளது. இதனால் அவர்கள் பயன்பெறுவதோடு சுற்றி உள்ள மக்களின் தேவைகளையும் நிறைவேற்ற முடியும். சி.எஸ்.ஐ.ஆர் – சி.இ.சி.ஆர்.ஐ நிறுவனத்தில் பணிபுரியும் மருத்துவமனை ஊழியர்களுக்கு நிறுவனத்துக்குள்ளேயே தயாரிக்கப்பட்ட திரும்பத் திரும்ப பயன்படுத்தக் கூடிய 3D அச்சிலான முகக்கவசம் இலவசமாக வழங்கப்பட்டு உள்ளது. நோயாளிகளுடன் தொடர்பு கொள்ளும் போது தும்மல், இருமல் மற்றும் நீர்மத் துளி ஆகியவற்றில் இருந்து இது பாதுகாப்பு அளிக்கும்.
சி.எஸ்.ஐ.ஆர் – சி.இ.சி.ஆர்.ஐ நிறுவனமானது இந்த முகக்கவசத்தை பெருமளவில் தயாரிப்பதற்கு பெங்களூரில் உள்ள 3D லைக்கான் என்ற நிறுவனத்துடன் இணைந்துள்ளது. இந்த முகக்கவசத்தை மேலும் மேம்பட்டதாக ஒருங்கிணைந்த நிலையில் நுண்ணுயிர்களுக்கு எதிராகச் செயல்படும் திறன் கொண்டதாக விரைவில் மத்திய மின்வேதியியல் ஆய்வு நிறுவனம் ஈடுபட்டு உள்ளது.